b'\n_START_ARTICLE_\nPalenk\xc4\x97s Januvas\n_START_SECTION_\nIstorija\n_START_PARAGRAPH_\nPirm\xc4\x85 kart\xc4\x85 ra\xc5\xa1ytiniuose \xc5\xa1altiniuose kaimas pamin\xc4\x97tas 1423 m., kai LDK kunigaik\xc5\xa1tis Vytautas Didysis padovanojo tuo metu \xc4\x8dia buvus\xc4\xaf Porchuvo kaim\xc4\x85 Lucko vyskupui. 1428 m. \xc4\xafkurta Palenk\xc4\x97s Januvo \xc5\xa0v. Trejyb\xc4\x97s parapija. Nuo XIV a. iki 1795 m. kaimas priklaus\xc4\x97 Lietuvos Did\xc5\xbeiajai Kunigaik\xc5\xa1tystei. 1465 m. kaimas gavo Kulmo miesto teises ir d\xc4\x97l tuometinio savininko Lucko vyskupo Jano Losovi\xc4\x8diaus buvo pervadintas Jan\xc3\xb3w Biskupi (pried\xc4\x97lis Podlaski i\xc5\xa1populiar\xc4\x97jo tik nuo XIX am\xc5\xbeiaus). D\xc4\x97l ypating\xc5\xb3 s\xc4\x85saj\xc5\xb3 su religija ir kaimo herbe vaizduojami dvasinink\xc5\xb3 \xc5\xbeenklai \xe2\x80\x93 ostija ir kielikas._NEWLINE_1519 m. sausio 3 d. mieste lank\xc4\x97si karalius \xc5\xbdygimantas Senasis. Miestas buvo \xc4\xafsik\xc5\xabr\xc4\x99s \xc5\xa1alia kelio Vilnius-Krokuva, tod\xc4\x97l spar\xc4\x8diai vyst\xc4\x97si. XVI a. mieste buvo pastatyta Lucko vyskupo rezidencija, kuri tur\xc4\x97jo keturis gynybinius bastijonus. 1570 m. mieste buvo apie 500 nam\xc5\xb3 ir apie 5000 gyventoj\xc5\xb3. 1656 m. \xc5\xa1ved\xc5\xb3 tvano metu buvo sugriautos miesto ba\xc5\xbeny\xc4\x8dios ir vyskupo rezidencija. 1685 m. atidaryta kunig\xc5\xb3 seminarija, kuri veik\xc4\x97 iki 1939 met\xc5\xb3._NEWLINE_1714-1735 m. pastatytas Palenk\xc4\x97s Januvo \xc5\xa0v. Trejyb\xc4\x97s kolegiatas. 1770-1780 m. Pavlo Turskio iniciatyva vietoje buvusios vyskupo rezidencijos pastatyti v\xc4\x97lyvojo baroko architekt\xc5\xabros stiliaus r\xc5\xabmai, su angli\xc5\xa1ko stiliaus parku. \xc5\xa0iuose r\xc5\xabmuose nuo 1788 m. iki 1796 m. paskutiniuosius savo gyvenimo metus praleido Lucko vyskupas, vienas i\xc5\xa1 1791 m. gegu\xc5\xbe\xc4\x97s 3 d. konstitucijos autori\xc5\xb3 Adomas Naru\xc5\xa1evi\xc4\x8dius, kuris buvo palaidotas \xc5\xa0v. Trejyb\xc4\x97s ba\xc5\xbeny\xc4\x8dios kriptoje._NEWLINE_1818-1867 m. miestas buvo Palenk\xc4\x97s Januvo vyskupijos centras. 1867-1932 m. miestas buvo Konstantinuvo apskrities centras. 1870 m. i\xc5\xa1 gyvenviet\xc4\x97s atimtos miesto teis\xc4\x97s, kurios buvo sugr\xc4\x85\xc5\xbeintos 1918 m., bet v\xc4\x97l prarastos 1940 metais. 1928 m. centrin\xc4\x97je miesto aik\xc5\xa1t\xc4\x97je buvo pastatyta benzino kolon\xc4\x97le, kuri yra viena i\xc5\xa1 seniausi\xc5\xb3 Lenkijoje. Iki II pasaulinio karo kaime veik\xc4\x97 Palenk\xc4\x97s Januvo \xc5\xbeyd\xc5\xb3 kapin\xc4\x97s. Per kar\xc4\x85 miestas neteko apie pus\xc4\x97s gyventoj\xc5\xb3, 1944 m. kaime gyveno tik apie 2000 \xc5\xbemoni\xc5\xb3.'